## Pravilnik o radijskoj opremi i telekomunikacijskoj terminalnoj opremi

### NN 112/2008 (1.10.2008.), Pravilnik o radijskoj opremi i telekomunikacijskoj terminalnoj opremi

# MINISTARSTVO MORA, PROMETA I INFRASTRUKTURE

**3263**

Na temelju članka 5. stavka 1. i 2. Zakona o tehničkim zahtjevima za proizvode i
ocjeni sukladnosti (»Narodne novine«, broj 158/03. i 79/07.) ministar mora,
prometa i infrastrukture, uz prethodno mišljenje ministra nadležnog za
gospodarstvo, donosi

## PRAVILNIK

### O RADIJSKOJ OPREMI I TELEKOMUNIKACIJSKOJ TERMINALNOJ OPREMI

I. OPĆE ODREDBE

*Sadržaj Pravilnika*

Članak 1.

Ovim se Pravilnikom propisuju uvjeti stavljanja na tržište i stavljanja u pogon
radijske opreme i telekomunikacijske terminalne opreme (u daljnjem tekstu: RiTT
oprema), način i postupci ocjenjivanja sukladnosti RiTT opreme, način i postupak
ovlašćivanja tijela za ocjenjivanje sukladnosti RiTT opreme, postupak izdavanja
odobrenja za uvoz i/ili stavljanje na tržište RiTT opreme, oznake i način
označivanja RiTT opreme te objava popisa usklađenih norma potrebnih za
ocjenjivanje sukladnosti RiTT opreme.

*Područje primjene*

Članak 2.

(1) Ovaj se Pravilnik primjenjuje na svu radijsku opremu i telekomunikacijsku
terminalnu opremu.
(2) Odredbe ovoga Pravilnika primjenjuju se i na medicinske uređaje i aktivne
medicinske implantate koji za svoj rad upotrebljavaju radijske valove, kao i na
uređaje koji se, kao sastavni dijelovi ili cjeloviti uređaji, ugrađuju u vozila.
(3) Iznimno od odredbe stavka 2. ovoga članka, za RiTT opremu ili njezine
zamjenske dijelove koji se naknadno ugrađuju u vozila, a koji nisu dostupni na
slobodnom tržištu i iste su vrste, tipa i tehničkih značajki kao i RiTT oprema
ugrađena u vozilo za koje je izdana Potvrda o sukladnosti tipa vozila, prema
posebnim propisima o homologaciji vozila, nije potrebno pribaviti odobrenje iz
članka 9. ovoga Pravilnika.
(4) Odredbe ovoga Pravilnika ne primjenjuju se na:
a) RiTT opremu koju upotrebljavaju radioamateri, osim radioamaterske opreme koja
je dostupna na slobodnom tržištu,
b) radijske i televizijske prijamnike namijenjene isključivo za prijam radijskih
i televizijskih programa,
c) RiTT opremu namijenjenu pomorskim i zrakoplovnim radijskim komunikacijama,
koja udovoljava posebnim uvjetima što se utvrđuju u skladu s posebnim propisima,
d) RiTT opremu koja se upotrebljava isključivo za potrebe Oružanih snaga
Republike Hrvatske, policije i sigurnosno-obavještajnih agencija.

*Značenje pojmova*

Članak 3.

U smislu ovoga Pravilnika pojedini pojmovi imaju sljedeće značenje:
1. *Izjava o sukladnosti*: izjava kojom osoba odgovorna za stavljanje RiTT opreme
na tržište Republike Hrvatske izjavljuje pod punom odgovornošću da RiTT oprema,
na koju se izjava odnosi, udovoljava bitnim zahtjevima iz ovoga Pravilnika,
2. *Ministarstvo*: središnje tijelo državne uprave nadležno za elektroničke
komunikacije,
3. *ministar*: čelnik središnjeg tijela državne uprave nadležnog za elektroničke
komunikacije,
4. *ovlašteni zastupnik*: svaka fizička ili pravna osoba registrirana u Republici
Hrvatskoj, koju je proizvođač pisano ovlastio da djeluje umjesto njega za
posebne zadatke u smislu Zakona o tehničkim zahtjevima za proizvode i ocjeni
sukladnosti,
5. *radijska oprema*: proizvod ili njegova odgovarajuća sastavnica koja omogućuje
komunikaciju odašiljanjem i/ili prijmom radijskih valova, uz uporabu radiofrekvencijskog spektra namijenjenog zemaljskim ili svemirskim radijskim
komunikacijama,
6. *radiofrekvencijski spektar*: elektromagnetski valovi radijskih frekvencija u
rasponu od 9 kHz do 3000 GHz koji se šire u prostoru bez umjetnog vođenja,
7. *razred (klasa) opreme*: razred koji označava pojedine vrste uređaja koji se u
smislu ovoga Pravilnika smatraju istovjetnima ili sličnima, kao i sučelja za
koja su ti uređaji projektirani, pri čemu uređaj može pripadati u više razreda
opreme,
8. *sučelje*: priključna točka mreže, koja je fizička priključna točka na kojoj
korisnik pristupa javnoj elektroničkoj komunikacijskoj mreži, i/ili radijski
priključak koji određuje radijski put između radijske opreme, zajedno s njihovim
tehničkim specifikacijama,
9. *štetna smetnja*: učinak neželjene energije koji ugrožava rad radionavigacijske,
radiolokacijske ili druge radiokomunikacijske službe, ili na drugi način
ozbiljno umanjuje kakvoću, ometa ili opetovano prekida radiokomunikacijsku
službu koja radi u skladu s mjerodavnim propisima, ili ometa pružanje
elektroničke komunikacijske usluge,
10. *tehnički konstrukcijski dokument*: dokument koji opisuje uređaj te daje
podatke i objašnjenja o primjeni odgovarajućih bitnih zahtjeva iz ovoga
Pravilnika,
11. *telekomunikacijska terminalna oprem*a: proizvod ili njegova odgovarajuća
sastavnica koja omogućuje komunikaciju na način da se priključuje, izravno ili
neizravno, bilo kojim putem na sučelja javnih elektroničkih komunikacijskih
mreža, koje se u cijelosti ili djelomično upotrebljavaju za pružanje javno
dostupnih elektroničkih komunikacijskih usluga,
12. *uređaj*: bilo koja oprema koja obuhvaća radijsku opremu i/ili
telekomunikacijsku terminalnu opremu.

*Bitni zahtjevi za RiTT opremu*

Članak 4.

RiTT oprema mora udovoljavati sljedećim bitnim zahtjevima:
1. zahtjevima zaštite zdravlja i sigurnosti korisnika i drugih osoba,
uključujući zahtjeve u pogledu sigurnosti u skladu s posebnim propisom kojim se
uređuje područje električne opreme namijenjene za uporabu unutar određenih
naponskih granica, ali bez primjene naponskih ograničenja,
2. zaštitnim zahtjevima elektromagnetske kompatibilnosti (EMC) u skladu s
posebnim propisom kojim se uređuje područje elektromagnetske kompatibilnosti (EMC),
3. zahtjevima u pogledu projektiranja i proizvodnje radijske opreme koja
djelotvorno upotrebljava radiofrekvencijski spektar namijenjen zemaljskim i
svemirskim radijskim komunikacijama te satelitske orbite, kako bi se izbjegnule
štetne smetnje,
4. drugim zahtjevima, kao što su zahtjevi koji se odnose na mogućnost umreženog
rada s drugim uređajima i priključenja na odgovarajuće vrste sučelja, na zaštitu
elektroničkih komunikacijskih mreža od mogućih zlouporaba, ometanja rada ili
neprihvatljivog umanjivanja kakvoće usluge, na zaštitu osobnih podataka i
privatnosti pretplatnika i korisnika, na osiguravanje sprječavanja zlouporaba i
prijevara, na osiguravanje pristupa hitnim službama te na olakšavanje uporabe
osobama s invaliditetom.

*Objavljivanje tehničkih specifikacija sučelja*

Članak 5.

(1) Operatori javnih elektroničkih komunikacijskih mreža u Republici Hrvatskoj
moraju javno objavljivati vrste sučelja svojih elektroničkih komunikacijskih
mreža.
(2) Hrvatska agencija za poštu i elektroničke komunikacije (u daljnjem tekstu:
Agencija) osigurat će da operatori iz stavka 1. ovoga članka objavljuju točne i
odgovarajuće tehničke specifikacije sučelja svojih elektroničkih komunikacijskih
mreža, i to prije nego što elektroničke komunikacijske usluge, koje se pružaju
putem tih sučelja, postanu javno dostupne, te da redovito objavljuju izmjene tih
tehničkih specifikacija sučelja.
(3) Tehničke specifikacije sučelja moraju biti podrobno opisane u svrhu
proizvodnje telekomunikacijske terminalne opreme koja omogućuje sve elektroničke
komunikacijske usluge što se pružaju putem tih sučelja, te moraju osobito
sadržavati sve potrebne podatke koji omogućuju proizvođačima opreme obavljanje
odgovarajućih ispitivanja, prema njihovu vlastitom izboru, u svrhu udovoljavanja
bitnim zahtjevima iz članka 4. ovoga Pravilnika, koji se primjenjuju na
telekomunikacijsku terminalnu opremu.

*Norme*

Članak 6.

(1) Ako uređaj udovoljava odgovarajućim hrvatskim normama kojima su prihvaćene
usklađene europske norme, smatra se da je sukladan odgovarajućim bitnim
zahtjevima iz članka 4. ovoga Pravilnika. Pretpostavka sukladnosti ograničena je
na opseg usklađene norme ili norma koje se primjenjuju te mjerodavnih bitnih
zahtjeva koje obuhvaća takva usklađena norma ili norme.
(2) Ministarstvo redovito usklađuje i dopunjuje popis hrvatskih norma koje
pružaju pretpostavku o sukladnosti s bitnim zahtjevima iz članka 4. ovoga
Pravilnika, te ih, prema potrebi, a najmanje jedanput godišnje, objavljuje u
»Narodnim novinama« i na svojim internetskim stranicama.
(3) Hrvatski zavod za norme osigurava, u skladu s mjerodavnim odredbama zakona
kojim se uređuje područje normizacije, podatke o hrvatskim normama iz stavka 2.
ovoga članka.
(4) Ako u Republici Hrvatskoj nisu prihvaćene i objavljene hrvatske norme koje
se odnose na RiTT opremu, a koje pružaju pretpostavku o sukladnosti s bitnim
zahtjevima iz članka 4. ovoga Pravilnika, mogu se primjenjivati odgovarajuće
europske ili međunarodne norme.
(5) Ako Ministarstvo smatra da hrvatska norma iz stavka 2. ovoga članka ne
zadovoljava u potpunosti bitne zahtjeve iz članka 4. ovoga Pravilnika, o tome
će, uz pisano obrazloženje, izvijestiti središnje tijelo državne uprave nadležno
za gospodarstvo i Hrvatski zavod za norme.

II. STAVLJANJE NA TRŽIŠTE I/ILI STAVLJANJE U POGON RiTT OPREME

*Stavljanje RiTT opreme na tržište*

Članak 7.

(1) RiTT oprema može se slobodno uvoziti, stavljati na tržište, stavljati u
pogon i upotrebljavati u Republici Hrvatskoj ako udovoljava bitnim zahtjevima iz
članka 4. ovoga Pravilnika i drugim uvjetima utvrđenima ovim Pravilnikom, te ako
se pravilno instalira, održava i upotrebljava u skladu sa svojom namjenom.
(2) RiTT oprema, koja ne udovoljava bilo kojem od bitnih zahtjeva iz članka 4.
ovoga Pravilnika, može biti javno izlagana i predstavljena u Republici Hrvatskoj
samo uz jasno i razvidno istaknutu oznaku da uporaba takve RiTT opreme nije
dopuštena u Republici Hrvatskoj.
(3) Djelatnost uvoza i stavljanja na tržište RiTT opreme mogu obavljati za to
registrirane pravne i fizičke osobe.
(4) Osoba odgovorna za stavljanje RiTT opreme na tržište Republike Hrvatske
obvezna je korisniku prigodom prodaje te opreme dati upute za uporabu na
hrvatskom jeziku, tehničke značajke te opreme, podatke o vrstama sučelja na koja
se ta oprema može priključiti, istaknuto upozorenje o mogućim ograničenjima
uporabe radijske opreme i/ili potrebi pribavljanja propisane dozvole za uporabu
radiofrekvencijskog spektra, Izjavu o sukladnosti s bitnim zahtjevima iz članka
4. ovoga Pravilnika, u skladu s Dodatkom 8. koji je tiskan uz ovaj Pravilnik i
čini njegov sastavni dio, te presliku izvorne Izjave o sukladnosti (EC
Declaration of Conformity) ako ta oprema nije proizvedena u Republici Hrvatskoj.
(5) Iznimno od odredbe stavka 4. ovoga članka, osoba odgovorna za stavljanje
RiTT opreme na tržište Republike Hrvatske može Izjavu o sukladnosti s bitnim
zahtjevima iz članka 4. ovoga Pravilnika i presliku izvorne Izjave o sukladnosti
(EC Declaration of Conformity) učiniti dostupnima na svojim službenim
internetskim stranicama, pri čemu mora adresu internetske stranice priložiti
uputama za uporabu RiTT opreme.
(6) RiTT oprema prigodom stavljanja na tržište Republike Hrvatske mora imati
oznaku sukladnosti iz članka 16. ovoga Pravilnika.
(7) Ako RiTT oprema radi u radiofrekvencijskom pojasu koji nije europski
harmonizirani radiofrekvencijski pojas za tu RiTT opremu, ili nije u skladu s
Pravilnikom o namjeni radiofrekvencijskog spektra, proizvođač RiTT opreme,
njegov ovlašteni zastupnik ili osoba odgovorna za stavljanje RiTT opreme na
tržište Republike Hrvatske obvezna je o tome dostaviti pisanu obavijest
Agenciji, uz navođenje podataka o tehničkim značajkama te opreme, i to najmanje
30 dana prije stavljanja te opreme na tržište.
(8) Agencija će osobu, koja je dostavila obavijest iz stavka 7. ovoga članka, u
primjerenom roku izvijestiti o mogućnosti stavljanja RiTT opreme na tržište
Republike Hrvatske.

*Stavljanje RiTT opreme u pogon i pravo priključenja na mrežu*

Članak 8.

(1) RiTT oprema može se staviti u pogon u skladu sa svojom namjenom ako
udovoljava uvjetima utvrđenima ovim Pravilnikom.
(2) Iznimno od odredbe stavka 1. ovoga članka, stavljanje u pogon RiTT opreme,
koja udovoljava uvjetima utvrđenima ovim Pravilnikom, može se ograničiti u
slučaju da takva RiTT oprema stvara štetne smetnje, predstavlja opasnost za
zdravlje ljudi ili ne omogućuje djelotvornu uporabu radiofrekvencijskog spektra.
(3) Ako se utvrdi da RiTT oprema, koja ima propisanu Izjavu o sukladnosti s
bitnim zahtjevima iz članka 4. ovoga Pravilnika, ometa rad ili uzrokuje ozbiljna
oštećenja elektroničke komunikacijske mreže, ili stvara štetne smetnje, operator
elektroničke komunikacijske mreže ima pravo uskratiti priključenje takve RiTT
opreme na svoju mrežu, isključiti već priključenu RiTT opremu ili je povući iz
pogona.
(4) O poduzetim mjerama iz stavka 3. ovoga članka operator elektroničke
komunikacijske mreže mora bez odgode u pisanom obliku izvijestiti Agenciju.

III. ODOBRENJE ZA UVOZ I/ILI STAVLJANJE NA TRŽIŠTE RiTT OPREME

*Zahtjev za izdavanje odobrenja*

Članak 9.

(1) Za uvoz i/ili stavljanje na tržište Republike Hrvatske RiTT opreme iz članka
2. stavka 1. i 2. ovoga Pravilnika, koja udovoljava bitnim zahtjevima iz članka
4. ovoga Pravilnika, pravna ili fizička osoba iz članka 7. stavka 3. ovoga
Pravilnika mora prethodno pribaviti odobrenje Agencije.
(2) Za ponovni uvoz i/ili stavljanje na tržište RiTT opreme istog proizvođača,
iste tipske oznake i istih tehničkih značajki, za koju je prigodom prvog uvoza
i/ili stavljanja na tržište pribavljeno odobrenje iz stavka 1. ovoga članka,
nije potrebno novo odobrenje.
(3) Oblik i sadržaj obrasca zahtjeva za izdavanje odobrenja, koji se podnosi
Agenciji, propisuje Agencija i objavljuje na svojim internetskim stranicama, uz
prethodnu suglasnost Ministarstva. Agencija može zaprimati zahtjeve za izdavanje
odobrenja i elektroničkim putem, ovisno o raspoloživim tehničkim mogućnostima.

*Dokumentacija koja se prilaže zahtjevu*

Članak 10.

(1) Za telekomunikacijsku terminalnu opremu, koja za svoj rad ne upotrebljava
radijske valove, kao i za radijsku opremu koja radi samo kao prijamnik, a u
odnosu na koju se primjenjuju usklađene norme u postupku ocjenjivanja
sukladnosti s bitnim zahtjevima iz članka 4. ovoga Pravilnika, uz zahtjev za
izdavanje odobrenja prilaže se dokumentacija navedena u Dodatku 1. koji je
tiskan uz ovaj Pravilnik i čini njegov sastavni dio.
(2) Za RiTT opremu, koja ne obuhvaća opremu iz stavka 1. ovoga članka, uz
zahtjev za izdavanje odobrenja prilaže se dokumentacija navedena u Dodatku 2.
koji je tiskan uz ovaj Pravilnik i čini njegov sastavni dio.

*Izdavanje odobrenja*

Članak 11.

(1) Agencija provodi postupak utvrđivanja ispunjavanja uvjeta za uvoz i/ili
stavljanje na tržište RiTT opreme na temelju podnesenog zahtjeva za izdavanje
odobrenja i priložene dokumentacije iz članka 10. ovoga Pravilnika.
(2) Agencija će izdati odobrenje za uvoz i/ili stavljanje na tržište RiTT opreme
u roku od 30 dana od dana zaprimanja zahtjeva za izdavanje odobrenja, ako utvrdi
da su ispunjeni uvjeti propisani Zakonom o tehničkim zahtjevima za proizvode i
ocjeni sukladnosti i ovim Pravilnikom.
(3) U slučaju neispunjavanja uvjeta iz stavka 2. ovoga članka Agencija će
rješenjem odbiti zahtjev za izdavanje odobrenja.
(4) Agencija će na svojim internetskim stranicama, a prema potrebi i na drugi
prikladan način, redovito objavljivati popis RiTT opreme za koju je izdala
odobrenje iz stavka 2. ovoga članka.

*Uvoz RiTT opreme za vlastite potrebe*

Članak 12.

(1) Svaka pravna ili fizička osoba može uvoziti u Republiku Hrvatsku RiTT opremu
za vlastite potrebe bez pribavljanja odobrenja Agencije, ako se takva RiTT
oprema nalazi na popisu iz članka 11. stavka 4. ovoga Pravilnika.
(2) Za uvoz RiTT opreme za vlastite potrebe, koja se ne nalazi na popisu iz
stavka 1. ovoga članka, pravna ili fizička osoba mora pribaviti odobrenje
Agencije iz članka 11. stavka 2. ovoga Pravilnika.

*Uvoz uzoraka RiTT opreme*

Članak 13.

(1) Uzorci RiTT opreme namijenjeni ispitivanju, javnom izlaganju i
predstavljanju u Republici Hrvatskoj, kao i RiTT oprema iz članka 7. stavka 2.
ovoga Pravilnika, mogu se uvesti uz prethodno pribavljeno odobrenje Agencije u
skladu s odredbama ovoga Pravilnika.
(2) Uz zahtjev za izdavanje odobrenja za uvoz uzoraka RiTT opreme iz stavka 1.
ovoga članka prilažu se osnovne tehničke značajke te RiTT opreme.

IV. OCJENJIVANJE SUKLADNOSTI RiTT OPREME

*Postupci ocjenjivanja sukladnosti RiTT opreme*

Članak 14.

(1) Ovlašteno tijelo za ocjenjivanje sukladnosti provodi postupke ocjenjivanja
sukladnosti RiTT opreme s odgovarajućim bitnim zahtjevima iz članka 4. ovoga
Pravilnika.
(2) Za telekomunikacijsku terminalnu opremu, koja za svoj rad ne upotrebljava
radijske valove, kao i za radijsku opremu koja radi samo kao prijamnik,
ocjenjivanje sukladnosti provodi se, prema izboru proizvođača opreme, na jedan
od načina utvrđenih u Dodacima 3., 5. i 6. koji su tiskani uz ovaj Pravilnik i
čine njegov sastavni dio.
(3) Za RiTT opremu, koja ne obuhvaća opremu iz stavka 2. ovoga članka, a za koju
je proizvođač opreme primijenio norme iz članka 6. ovoga Pravilnika u postupku
ocjenjivanja sukladnosti opreme s bitnim zahtjevima iz članka 4. ovoga
Pravilnika, ocjenjivanje sukladnosti provodi se, prema izboru proizvođača
opreme, na jedan od načina utvrđenih u Dodacima 4., 5. ili 6. koji su tiskani uz
ovaj Pravilnik i čine njegov sastavni dio.
(4) Za RiTT opremu, koja ne obuhvaća opremu iz stavka 2. ovoga članka, a za koju
proizvođač opreme nije primijenio norme iz članka 6. ovoga Pravilnika, ili ih je
primijenio djelomično u postupku ocjenjivanja sukladnosti opreme s bitnim
zahtjevima iz članka 4. ovoga Pravilnika, ocjenjivanje sukladnosti provodi se,
prema izboru proizvođača opreme, na jedan od načina utvrđenih u Dodacima 5. ili
6. ovoga Pravilnika.
(5) Svi zahtjevi i dokumentacija u vezi s postupcima ocjenjivanja sukladnosti
RiTT opreme iz stavka 2., 3. i 4. ovoga članka moraju biti na hrvatskom jeziku
ili na jeziku koji je odredilo ovlašteno tijelo za ocjenjivanje sukladnosti.

*Tijelo za ocjenjivanje sukladnosti*

Članak 15.

(1) Tijelo za ocjenjivanje sukladnosti može obavljati poslove ocjenjivanja
sukladnosti RiTT opreme na temelju rješenja o ovlasti koje donosi ministar, uz
uvjet da to tijelo ispunjava sljedeće:
– ima sjedište na području Republike Hrvatske,
– ima potvrdu Hrvatske akreditacijske agencije o ispunjavanju osnovnih uvjeta iz
Dodatka 7. koji je tiskan uz ovaj Pravilnik i čini njegov sastavni dio.
(2) Postupak utvrđivanja osposobljenosti tijela za ocjenjivanje sukladnosti u
ime Ministarstva provodi Hrvatska akreditacijska agencija, u skladu s ugovorom o
provedbi postupaka utvrđivanja osposobljenosti tijela za ocjenjivanje
sukladnosti, sklopljenim s Ministarstvom, i naputkom o utvrđivanju
osposobljenosti tijela za ocjenjivanje sukladnosti, koji donosi ministar.
(3) Potvrda iz stavka 1. ovoga članka mora osobito sadržavati:
– nadnevak izdavanja potvrde,
– popis opreme za ispitivanje s nadnevcima umjeravanja,
– metode ispitivanja za koje se ovlast izdaje,
– ime osobe osposobljene i odgovorne za nadzor i procjenu ishoda ispitivanja.
(4) Zahtjev za izdavanje rješenja o ovlasti iz stavka 1. ovoga članka, koji
tijelo za ocjenjivanje sukladnosti podnosi Ministarstvu, mora sadržavati
sljedeće:
– podatke o podnositelju zahtjeva,
– presliku potvrde iz stavka 1. ovoga članka ili presliku potvrde o akreditaciji
iz stavka 7. ovoga članka.
(5) Rješenje o ovlasti iz stavka 1. ovoga članka važi do ukidanja.
(6) Ovlašteno tijelo za ocjenjivanje sukladnosti mora ispunjavati uvjete iz
Dodatka 7. ovoga Pravilnika tijekom cijelog razdoblja važenja rješenja o ovlasti
iz stavka 1. ovoga članka.
(7) Smatra se da tijelo za ocjenjivanje sukladnosti, koje ima potvrdu o
akreditaciji Hrvatske akreditacijske agencije, udovoljava uvjetima propisanima
Dodatkom 7. ovoga Pravilnika s obzirom na opseg aktivnosti i proizvoda
obuhvaćenih tom akreditacijom.
(8) Hrvatska akreditacijska agencija će za potrebe Ministarstva najmanje
jedanput godišnje obavljati redovite provjere, a na zahtjev Ministarstva i
izvanredne provjere osposobljenosti ovlaštenih tijela za ocjenjivanje
sukladnosti, te o obavljenim provjerama redovito izvješćivati Ministarstvo.
(9) Ako Hrvatska akreditacijska agencija u redovitoj ili izvanrednoj provjeri
osposobljenosti ovlaštenog tijela za ocjenjivanje sukladnosti utvrdi da to
tijelo ne ispunjava uvjete propisane ovim Pravilnikom, o tome će bez odgode
izvijestiti Ministarstvo.
(10) U slučaju iz stavka 9. ovoga članka ministar će ukinuti rješenje o ovlasti
iz stavka 1. ovoga članka, i to u cijelosti ili u dijelu u kojem je ovlašteno
tijelo za ocjenjivanje sukladnosti prestalo ispunjavati uvjete.
(11) Ministar će izvijestiti Europsku komisiju i druge države članice Europske
unije o ovlaštenim tijelima za ocjenjivanje sukladnosti, koja je ovlastio za
provedbu postupaka ocjenjivanja sukladnosti RiTT opreme s odgovarajućim bitnim
zahtjevima iz članka 4. ovoga Pravilnika, o identifikacijskim oznakama koje im
je dodijelila Europska komisija (kao prijavljenim tijelima), te o svakoj
promjeni u vezi s izdanim ovlastima.

V. OZNAKA SUKLADNOSTI I NAČIN OZNAČIVANJA RiTT OPREME

Članak 16.

(1) Uređaj, koji je u skladu sa svim odgovarajućim bitnim zahtjevima iz članka
4. ovoga Pravilnika, prije stavljanja na tržište mora biti označen oznakom
sukladnosti u skladu s posebnim propisom kojim se uređuje oblik, sadržaj i
izgled oznake sukladnosti proizvoda s propisanim tehničkim zahtjevima.
(2) Ako se u postupku ocjenjivanja sukladnosti RiTT opreme primjenjuju načini
utvrđeni u Dodacima 4., 5. ili 6. ovoga Pravilnika, uz oznaku sukladnosti mora
se navesti i identifikacijska oznaka ovlaštenog tijela za ocjenjivanje
sukladnosti. Radijska oprema mora biti dodatno označena razredom (klasom) opreme
ako joj je takav razred (klasa) dodijeljen.
(3) Uređaj, za koji je izdano odobrenje iz članka 9. ovoga Pravilnika, i koji je
označen oznakom sukladnosti izdanom u inozemstvu u skladu s posebnim propisom iz
stavka 1. ovoga članka, ne mora se dodatno označivati oznakom sukladnosti iz
stavka 1. ovoga članka.
(4) U slučaju kada inspektor elektroničkih komunikacija ili nadzornik
elektroničkih komunikacija utvrdi da RiTT oprema nije označena oznakom
sukladnosti u skladu s odredbama ovoga Pravilnika, donijet će rješenje kojim će
odrediti rok u kojem je proizvođač, njegov ovlašteni zastupnik ili osoba
odgovorna za uvoz i/ili stavljanje RiTT opreme na tržište Republike Hrvatske
obvezna ukloniti utvrđene nedostatke.

VI. NAKNADE

Članak 17.

(1) Za izdavanje rješenja o ovlasti iz članka 15. stavka 1. ovoga Pravilnika
plaća se upravna pristojba u skladu s posebnim propisom.
(2) Podnositelj zahtjeva za izdavanje rješenja iz stavka 1. ovoga članka plaća
troškove provedbe postupka utvrđivanja osposobljenosti tijela za ocjenjivanje
sukladnosti u korist Hrvatske akreditacijske agencije.
(3) Troškove provedbe postupka ocjenjivanja sukladnosti RiTT opreme snosi
podnositelj zahtjeva prema cjeniku ovlaštenog tijela za ocjenjivanje sukladnosti
ili Agencije.
(4) Ovlašteno tijelo za ocjenjivanje sukladnosti objavljuje i redovito obnavlja
cjenik svojih usluga na svojim internetskim stranicama, a može ga objaviti i na
drugi prikladan način.
(5) Ako Agencija provodi postupak ocjenjivanja sukladnosti RiTT opreme, mora
utvrditi i objaviti cjenik svojih usluga u skladu sa stavkom 4. ovoga članka.

VII. NADZOR

Članak 18.

(1) Poslove inspekcijskog nadzora nad primjenom odredaba ovoga Pravilnika, koje
se odnose na nadzor RiTT opreme na tržištu, provodi inspektor elektroničkih
komunikacija (u daljnjem tekstu: nadležni inspektor) u skladu sa Zakonom o
tehničkim zahtjevima za proizvode i ocjeni sukladnosti te u skladu s posebnim
zakonom kojim je uređeno područje elektroničkih komunikacija.
(2) Poslove stručnog nadzora nad primjenom odredaba ovoga Pravilnika, koje se
odnose na nadzor RiTT opreme na tržištu, provodi nadzornik elektroničkih
komunikacija (u daljnjem tekstu: nadležni nadzornik) u skladu sa Zakonom o
tehničkim zahtjevima za proizvode i ocjeni sukladnosti te posebnim zakonom kojim
je uređeno područje elektroničkih komunikacija.
(3) O obavljenom nadzoru RiTT opreme na tržištu nadležni inspektor i nadležni
nadzornik vodi zapisnik.
(4) Prigodom obavljanja nadzora RiTT opreme na tržištu nadležni inspektor i
nadležni nadzornik osobito provjerava dokumentaciju iz članka 7. stavka 4. ovoga
Pravilnika i oznaku sukladnosti iz članka 16. ovoga Pravilnika, a može zatražiti
na uvid i tehničku dokumentaciju iz Dodatka 3. točke 4. ovoga Pravilnika.
(5) U okviru mjera koje je ovlašten poduzimati na temelju Zakona o tehničkim
zahtjevima za proizvode i ocjeni sukladnosti, nadležni inspektor ili nadležni
nadzornik može narediti ispitivanje RiTT opreme.
(6) Ako se ispitivanjem iz stavka 5. ovoga članka utvrdi da RiTT oprema, za koju
su provedeni postupci ocjenjivanja sukladnosti iz članka 14. ovoga Pravilnika,
ne udovoljava bitnim zahtjevima iz članka 4. ovoga Pravilnika, nadležni
inspektor ili nadležni nadzornik rješenjem će privremeno zabraniti uvoz,
prodaju, iznajmljivanje i/ili uporabu takve RiTT opreme te narediti uklanjanje
utvrđenih nedostataka.
(7) U slučaju iz stavka 6. ovoga članka troškove ispitivanja snosi pravna ili
fizička osoba koja je stavila RiTT opremu na tržište i/ili u uporabu.
(8) U rješenju iz stavka 6. ovoga članka nadležni inspektor ili nadležni
nadzornik osobito će navesti razloge neudovoljavanja bitnim zahtjevima iz članka
4. ovoga Pravilnika, koji mogu biti posljedica neudovoljavanja RiTT opreme
normama iz članka 6. ovoga Pravilnika, ili nepravilne primjene tih norma, ili
nedostataka u tim normama.
(9) U slučaju nepostupanja po rješenju nadležnog inspektora ili nadležnog
nadzornika iz stavka 6. ovoga članka u za to određenom roku, nadležni inspektor
ili nadležni nadzornik rješenjem će zabraniti stavljanje RiTT opreme na tržište
i njezin daljnji slobodan protok, narediti trajno povlačenje takve RiTT opreme s
tržišta, odnosno poduzeti i druge mjere u skladu sa Zakonom o tehničkim
zahtjevima za proizvode i ocjeni sukladnosti te posebnim zakonom kojim je
uređeno područje elektroničkih komunikacija, a osoba iz stavka 7. ovoga članka
obvezna je bez odgode povući tu RiTT opremu s tržišta.
(10) Ako je za RiTT opremu, koja ne udovoljava bitnim zahtjevima iz članka 4.
ovoga Pravilnika, izdana Izjava o sukladnosti i/ili potvrda o sukladnosti u
skladu s odredbama članka 14. ovoga Pravilnika, protiv tijela ili osobe
odgovorne za izdavanje Izjave o sukladnosti ili potvrde o sukladnosti nadležni
inspektor ili nadležni nadzornik poduzet će odgovarajuće mjere u skladu sa
Zakonom o tehničkim zahtjevima za proizvode i ocjeni sukladnosti te posebnim
zakonom kojim je uređeno područje elektroničkih komunikacija.
(11) U slučaju iz stavka 8. ovoga članka ministar će bez odgode izvijestiti
Europsku komisiju o poduzetim mjerama.

VIII. PRIJELAZNE I ZAVRŠNE ODREDBE

*Prijelazne odredbe*

Članak 19.

(1) Danom pristupanja Republike Hrvatske Europskoj uniji ili danom stupanja na
snagu međunarodnog sporazuma o ocjeni sukladnosti i prihvaćanju industrijskih
proizvoda (ACAA sporazum) prestaju važiti odredbe članka 9., 10., 11., 12., 13.
i 15. stavka 1. podstavka 1. te Dodatka 1. i 2. ovoga Pravilnika.
(2) Danom pristupanja Republike Hrvatske Europskoj uniji ili danom stupanja na
snagu međunarodnog sporazuma o ocjeni sukladnosti i prihvaćanju industrijskih
proizvoda (ACAA sporazum) u svim odredbama ovoga Pravilnika i njegovih Dodataka
izraz: »Izjava o sukladnosti« zamjenjuje se izrazom: »EZ Izjava o sukladnosti«.
(3) Do dana pristupanja Republike Hrvatske Europskoj uniji ili dana stupanja na
snagu međunarodnog sporazuma o ocjeni sukladnosti i prihvaćanju industrijskih
proizvoda (ACAA sporazum), ili do dana donošenja rješenja iz članka 15. ovoga
Pravilnika o ovlašćivanju najmanje jednoga tijela za ocjenjivanje sukladnosti,
sve poslove ovlaštenog tijela za ocjenjivanje sukladnosti RiTT opreme s bitnim
zahtjevima iz članka 4. ovoga Pravilnika obavlja Agencija.
(4) Odobrenja za uvoz i/ili stavljanje na tržište RiTT opreme, koja su izdana
prema propisima koji su važili do dana stupanja na snagu ovoga Pravilnika, važe
do isteka roka na koji su izdana, uz uvjete utvrđene u odobrenju.

*Propis koji prestaje važiti*

Članak 20.

Danom stupanja na snagu ovoga Pravilnika prestaje važiti Pravilnik o uvjetima
stavljanja na tržište, stavljanja u pogon i uporabu radijske opreme i
telekomunikacijske terminalne opreme (»Narodne novine«, broj 5/05.).

*Stupanje na snagu Pravilnika*

Članak 21.

Ovaj Pravilnik objavit će se u »Narodnim novinama«, a stupa na snagu 1. siječnja
2009. godine, osim odredaba članka 15. stavka 11. i članka 18. stavka 11. koje
stupaju na snagu danom pristupanja Republike Hrvatske Europskoj uniji ili danom
stupanja na snagu međunarodnog sporazuma o ocjeni sukladnosti i prihvaćanju
industrijskih proizvoda (ACAA sporazum).

Klasa: 011-01/08-03/122
Urbroj: 530-10-08-7
Zagreb, 23. rujna 2008.

Ministar
**Božidar Kalmeta, dipl. ing**., v. r.

**DODATAK 1.**

DOKUMENTACIJA KOJA SE PRILAŽE ZA RiTT OPREMU IZ ČLANKA 10. STAVKA 1. OVOGA
PRAVILNIKA

Uz zahtjev za izdavanje odobrenja za uvoz i/ili stavljanje na tržište RiTT
opreme Agenciji se obvezno prilaže sljedeća dokumentacija:
1. rješenje o upisu u sudski registar trgovačkog suda ili obrtnica (samo kada
određena pravna ili fizička osoba prvi put podnosi zahtjev za izdavanje
odobrenja), iz kojih je vidljivo da je pravna ili fizička osoba registrirana za
uvoz i/ili stavljanje na tržište RiTT opreme,
2. dokaz o osiguranom održavanju uređaja u jamstvenom roku i tijekom njegova
vijeka trajanja,
3. upute za uporabu na hrvatskom jeziku, a iznimno na engleskom jeziku, ako se
radi o posebnoj RiTT opremi koja zahtijeva stručne osobe za postavljanje i
uporabu, pri čemu upute za uporabu moraju sadržavati tehničke značajke te
opreme,
4. jamstveni list,
5. izvornik Izjave o sukladnosti s bitnim zahtjevima iz Dodatka 8. ovoga
Pravilnika, koju je izdao proizvođač, njegov ovlašteni zastupnik ili osoba
odgovorna za uvoz i/ili stavljanje na tržište RiTT opreme,
6. presliku izvorne Izjave o sukladnosti (EC Declaration of Conformity), ako
RiTT oprema nije proizvedena u Republici Hrvatskoj,
7. popis primijenjenih norma,
8. podroban tehnički opis uređaja,
9. podroban popis dokumentacije (s točnom specifikacijom ispitnih izvješća) koja
služi za ocjenjivanje sukladnosti RiTT opreme s bitnim zahtjevima iz članka 4.
ovoga Pravilnika.

**DODATAK 2.**

DOKUMENTACIJA KOJA SE PRILAŽE ZA RiTT OPREMU IZ ČLANKA 10. STAVKA 2. OVOGA
PRAVILNIKA

Uz zahtjev za izdavanje odobrenja za uvoz i/ili stavljanje na tržište RiTT
opreme Agenciji se obvezno prilaže sljedeća dokumentacija:
1. rješenje o upisu u sudski registar trgovačkog suda ili obrtnica (samo kada
određena pravna ili fizička osoba prvi put podnosi zahtjev za izdavanje
odobrenja), iz kojih je vidljivo da je pravna ili fizička osoba registrirana za
uvoz i/ili stavljanje na tržište RiTT opreme,
2. dokaz o osiguranom održavanju uređaja u jamstvenom roku i tijekom njegova
vijeka trajanja,
3. upute za uporabu na hrvatskom jeziku, a iznimno na engleskom jeziku, ako se
radi o posebnoj RiTT opremi koja zahtijeva stručne osobe za postavljanje i
uporabu, pri čemu upute za uporabu moraju sadržavati tehničke značajke te
opreme,
4. jamstveni list,
5. izvornik Izjave o sukladnosti s bitnim zahtjevima iz Dodatka 8. ovoga
Pravilnika, koju je izdao proizvođač, njegov ovlašteni zastupnik ili osoba
odgovorna za uvoz i/ili stavljanje na tržište RiTT opreme,
6. presliku izvorne Izjave o sukladnosti (EC Declaration of Conformity), ako
RiTT oprema nije proizvedena u Republici Hrvatskoj,
7. potvrdu o sukladnosti ili tehnički konstrukcijski dokument iz Dodatka 5.
ovoga Pravilnika i zahtjev za ocjenjivanje sukladnosti, ako nije proveden
postupak ocjenjivanja sukladnosti.

**DODATAK 3.**

UNUTARNJA KONTROLA PROIZVODNJE

1. Ovaj Dodatak opisuje način ocjenjivanja sukladnosti u kojem proizvođač ili
njegov ovlašteni zastupnik utvrđuje i izjavljuje da RiTT oprema udovoljava
bitnim zahtjevima iz članka 4. ovoga Pravilnika. Proizvođač ili njegov ovlašteni
zastupnik obvezan je izdati Izjavu o sukladnosti i svaki uređaj označiti oznakom
sukladnosti iz članka 16. ovoga Pravilnika.
2. Proizvođač mora pripremiti tehničku dokumentaciju iz točke 4. ovoga Dodatka,
koju su on ili njegov ovlašteni zastupnik obvezni čuvati u razdoblju od najmanje
deset godina od dana proizvodnje posljednjeg takvog uređaja, te je dati na uvid
nadležnom inspektoru ili nadležnom nadzorniku, u skladu s njihovim zahtjevom.
3. U slučaju kada proizvođač, koji nema sjedište u Republici Hrvatskoj, nema ni
ovlaštenog zastupnika u Republici Hrvatskoj, na čuvanje tehničke dokumentacije i
njezino davanje na uvid nadležnom inspektoru ili nadležnom nadzorniku obvezana
je osoba koja je odgovorna za stavljanje RiTT opreme na tržište.
4. Tehnička dokumentacija mora omogućiti ocjenjivanje sukladnosti RiTT opreme s
bitnim zahtjevima iz članka 4. ovoga Pravilnika te mora obuhvaćati
projektiranje, proizvodnju i rad uređaja, a osobito mora sadržavati sljedeće:
– općeniti opis uređaja,
– idejni projekt, proizvodne nacrte i sheme komponenata i drugih sastavnih
dijelova,
– opise i objašnjenja potrebna za razumijevanje navedenih proizvodnih shema i
nacrta te za rad uređaja,
– popis usklađenih norma koje su primijenjene u potpunosti ili djelomično, te
opise i objašnjenja rješenja kojima se ostvaruje udovoljavanje bitnim zahtjevima
iz članka 4. ovoga Pravilnika u slučaju kada usklađene norme ne postoje ili nisu
primijenjene,
– ishode provedenih izračuna, ispitivanja i dr.,
– ispitna izvješća.
5. Proizvođač ili njegov ovlašteni zastupnik mora čuvati primjerak Izjave o
sukladnosti zajedno s tehničkom dokumentacijom.
6. Proizvođač mora poduzeti sve potrebne radnje kako bi proizvodni postupak
osigurao sukladnost proizvedenih uređaja s tehničkom dokumentacijom iz točke 4.
ovoga Dodatka te s uvjetima utvrđenima Zakonom o tehničkim zahtjevima za
proizvode i ocjeni sukladnosti i ovim Pravilnikom.

**DODATAK 4.**

UNUTARNJA KONTROLA PROIZVODNJE I ISPITIVANJA UREĐAJA

Ovaj Dodatak sastoji se od Dodatka 3. ovoga Pravilnika i sljedećih dodatnih
zahtjeva:
1. Za svaku vrstu uređaja sva bitna radijska ispitivanja mora provesti
proizvođač samostalno, ili se ta ispitivanja provode u njegovo ime. Ovlašteno
tijelo za ocjenjivanje sukladnosti, koje odabere proizvođač, odlučuje koja se
bitna radijska ispitivanja moraju provesti, osim u slučaju kada su ta radijska
ispitivanja utvrđena normama iz članka 6. ovoga Pravilnika.
2. Proizvođač ili njegov ovlašteni zastupnik mora dati izjavu da su provedena
sva bitna radijska ispitivanja iz točke 1. ovoga Dodatka i da radijska oprema
udovoljava bitnim zahtjevima iz članka 4. ovoga Pravilnika, te mora na radijsku
opremu staviti identifikacijsku oznaku ovlaštenog tijela za ocjenjivanje
sukladnosti.

**DODATAK 5.**

TEHNIČKI KONSTRUKCIJSKI DOKUMENT

Ovaj Dodatak sastoji se od Dodatka 4. ovoga Pravilnika i sljedećih dodatnih
zahtjeva:
1. Tehnički konstrukcijski dokument sastoji se od tehničke dokumentacije iz
Dodatka 3. točke 4. ovoga Pravilnika i izjave o provedenim radijskim
ispitivanjima iz Dodatka 4. ovoga Pravilnika.
2. Proizvođač, njegov ovlašteni zastupnik ili osoba odgovorna za uvoz i/ili
stavljanje RiTT opreme na tržište Republike Hrvatske podnosi pri jednom ili pri
više ovlaštenih tijela za ocjenjivanje sukladnosti zahtjev za ocjenjivanje
sukladnosti RiTT opreme. U slučaju da je proizvođač, njegov ovlašteni zastupnik
ili osoba odgovorna za uvoz i/ili stavljanje RiTT opreme na tržište Republike
Hrvatske podnijela zahtjev za ocjenjivanje sukladnosti te opreme pri više
ovlaštenih tijela za ocjenjivanje sukladnosti, obvezna je svako od tih tijela
obavijestiti o podnošenju zahtjeva drugim ovlaštenim tijelima. Uz zahtjev za
ocjenjivanje sukladnosti prilaže se tehnički konstrukcijski dokument iz točke 1.
ovoga Dodatka.
3. Ovlašteno tijelo za ocjenjivanje sukladnosti mora razmotriti priloženi
tehnički konstrukcijski dokument iz točke 1. ovoga Dodatka i izdati potvrdu o
sukladnosti podnositelju zahtjeva, ako utvrdi da je sukladnost RiTT opreme s
bitnim zahtjevima iz članka 4. ovoga Pravilnika pravilno dokazana. Ako ovlašteno
tijelo za ocjenjivanje sukladnosti utvrdi da sukladnost RiTT opreme s bitnim
zahtjevima iz članka 4. ovoga Pravilnika nije pravilno dokazana, obvezno je
proizvođaču ili njegovu ovlaštenom zastupniku, kao i drugim uključenim
ovlaštenim tijelima za ocjenjivanje sukladnosti, u roku od 30 dana dostaviti
mišljenje o neudovoljavanju bitnim zahtjevima iz članka 4. ovoga Pravilnika.
4. Proizvođač, njegov ovlašteni zastupnik ili osoba odgovorna za uvoz i/ili
stavljanje RiTT opreme na tržište Republike Hrvatske obvezna je, u razdoblju od
najmanje deset godina od dana proizvodnje posljednjeg takvog uređaja, čuvati
tehnički konstrukcijski dokument iz točke 1. ovoga Dodatka te ga dati na uvid
nadležnom inspektoru ili nadležnom nadzorniku, u skladu s njihovim zahtjevom.

**DODATAK 6.**

POTPUNO OSIGURANJE KAKVOĆE

1. Potpuno osiguranje kakvoće je postupak u kojem proizvođač, koji u potpunosti
ispunjava obveze iz točke 2. ovoga Dodatka, osigurava i izjavljuje da određeni
proizvod udovoljava uvjetima propisanima ovim Pravilnikom. Proizvođač mora svaki
proizvod označiti na način iz članka 16. ovoga Pravilnika te izdati Izjavu o
sukladnosti, koju mora priložiti uz svaki proizvod.
2. Proizvođač mora ustrojiti potvrđeni sustav kakvoće iz točke 3. ovoga Dodatka
za projektiranje, proizvodnju i završni nadzor i ispitivanje proizvoda, te se
mora podvrgnuti nadzoru iz točke 4. ovoga Dodatka.
3. Sustav kakvoće:
3.1. Proizvođač mora ovlaštenom tijelu za ocjenjivanje sukladnosti podnijeti
zahtjev za ocjenjivanje svojeg sustava kakvoće, koji mora sadržavati sljedeće:
– sve bitne podatke o određenom proizvodu,
– dokumentaciju o sustavu kakvoće.
3.2. Sustav kakvoće mora osigurati sukladnost proizvoda s uvjetima propisanima
ovim Pravilnikom. Sve sastavnice, zahtjevi i odredbe, koje proizvođač usvaja,
moraju biti dokumentirani na uredan i sustavan način, u obliku pisanih
metodologija, postupaka i uputa. Dokumentacija o sustavu kakvoće mora osigurati
opće razumijevanje metodologija i postupaka kakvoće, kao što su programi,
planovi, priručnici i zapisi o kakvoći, a osobito mora sadržavati odgovarajući
opis:
– ciljeva kakvoće i organizacijskog ustrojstva, odgovornosti i ovlasti uprave u
projektiranju i kakvoći proizvoda,
– tehničkih specifikacija, uključujući usklađene norme i tehničke propise, kao i
odgovarajuće specifikacije ispitivanja koje će se primijeniti, te, u slučaju
kada se usklađene norme neće u potpunosti primijeniti, način na koji se
osigurava sukladnost proizvoda s odgovarajućim bitnim zahtjevima,
– nadzora projektiranja i tehnika provjere projektiranja, postupaka i sustavnih
mjera koje će se primijeniti u projektiranju proizvoda u skladu s pripadajućim
razredom (klasom) proizvoda,
– odgovarajućih tehnika, postupaka i sustavnih mjera proizvodnje, upravljanja
kakvoćom i osiguranja kakvoće, koje će se primijeniti,
– pregleda i ispitivanja koja će se provesti prije, za vrijeme i nakon
proizvodnje, učestalosti njihove provedbe, kao i ishoda ispitivanja provedenih
prije proizvodnje, gdje je to prikladno,
– načina na koji se utvrđuje da prostor i oprema za pregled i ispitivanje
udovoljavaju odgovarajućim zahtjevima za provedbu tih pregleda i ispitivanja,
– zapisa o kakvoći, kao što su izvješća o nadzoru, podaci o ispitivanju, podaci
o umjeravanju, izvješća o osposobljenosti osoblja, itd.,
– načina nadzora ostvarivanja tražene kakvoće proizvoda i projektiranja te
djelotvornosti sustava kakvoće.
3.3. Ovlašteno tijelo za ocjenjivanje sukladnosti mora ocijeniti sustav kakvoće
u svrhu utvrđivanja udovoljavanja zahtjevima iz točke 3.2. ovoga Dodatka, pri
čemu se smatra da sustavi kakvoće, koji primjenjuju odgovarajuću usklađenu
normu, udovoljavaju zahtjevima iz točke 3.2. ovoga Dodatka.
Ovlašteno tijelo za ocjenjivanje sukladnosti osobito mora ocijeniti osigurava li
sustav upravljanja kakvoćom sukladnost proizvoda s uvjetima propisanima ovim
Pravilnikom u pogledu odgovarajuće dokumentacije iz točke 3.1. i 3.2. ovoga
Dodatka, uključujući i ishode ispitivanja koje je dostavio proizvođač.
Povjerenstvo za provjeru mora imati najmanje jednog člana s iskustvom
procjenitelja u odgovarajućoj proizvodnoj tehnologiji. Postupak ocjenjivanja
mora sadržavati i procjeniteljev obilazak proizvođačevih proizvodnih pogona.
O odluci se mora obavijestiti proizvođač. Obavijest mora sadržavati zaključke
provedenog pregleda i obrazloženu odluku.
3.4. Proizvođač mora preuzeti odgovornost za ispunjavanje obveza koje proizlaze
iz potvrđenog sustava kakvoće te ga mora održavati u odgovarajućem i
djelotvornom stanju.
Proizvođač ili njegov ovlašteni zastupnik mora redovito izvješćivati ovlašteno
tijelo za ocjenjivanje sukladnosti, koje je odobrilo sustav kakvoće, o svakoj
namjeravanoj promjeni u sustavu kakvoće.
Ovlašteno tijelo za ocjenjivanje sukladnosti mora procijeniti predložene
promjene i utvrditi udovoljava li i nadalje promijenjeni sustav kakvoće
zahtjevima iz točke 3.2. ovoga Dodatka, ili je potrebno ponoviti postupak
ocjenjivanja.
O odluci se mora obavijestiti proizvođač. Obavijest mora sadržavati zaključke
provedene procjene i obrazloženu odluku.
4. Nadzor sustava kakvoće:
4.1. Svrha nadzora je utvrditi ispunjava li proizvođač pravilno sve svoje obveze
koje proizlaze iz odobrenog sustava kakvoće.
4.2. U svrhu provedbe nadzora proizvođač mora ovlaštenom tijelu za ocjenjivanje
sukladnosti, nadležnom inspektoru i nadležnom nadzorniku omogućiti pristup
lokacijama za projektiranje, proizvodnju, nadzor, ispitivanje i skladištenje, te
im mora pružiti sve potrebne podatke i dokumentaciju, a osobito sljedeće:
– dokumentaciju o sustavu kakvoće,
– zapise o kakvoći predviđene projektnim dijelom sustava kakvoće, kao što su
ishodi analiza, izračuna, ispitivanja, itd.,
– zapise o kakvoći predviđene proizvodnim dijelom sustava kakvoće, kao što su
izvješća o nadzoru, podaci o ispitivanju, podaci o umjeravanju, izvješća o
osposobljenosti osoblja, itd.
4.3. Ovlašteno tijelo za ocjenjivanje sukladnosti mora obavljati provjere u
primjerenim vremenskim razmacima kako bi se osiguralo da proizvođač održava i
primjenjuje sustav kakvoće, a izvješće o obavljenoj provjeri mora se dostaviti
proizvođaču.
4.4. Ovlašteno tijelo za ocjenjivanje sukladnosti može obaviti i nenajavljeni
obilazak proizvođača, tijekom kojega se mogu, prema potrebi, provesti
ispitivanja ili narediti provedba ispitivanja u svrhu provjere ispravnog
djelovanja sustava kakvoće. Izvješće o obavljenom obilasku mora se dostaviti
proizvođaču, kao i ispitno izvješće, ako je provedeno ispitivanje.
5. Proizvođač mora, u razdoblju od najmanje deset godina od dana proizvodnje
posljednjeg uređaja, čuvati i dati na uvid ovlaštenom tijelu za ocjenjivanje
sukladnosti sljedeće:
– dokumentaciju o sustavu kakvoće iz točke 3.1. podstavka 2. ovoga Dodatka,
– promjene u sustavu kakvoće iz točke 3.4. stavka 2. ovoga Dodatka,
– odluke i izvješća ovlaštenog tijela za ocjenjivanje sukladnosti iz točke 3.4.
stavka 4., točke 4.3. i točke 4.4. ovoga Dodatka.
6. Ovlaštena tijela za ocjenjivanje sukladnosti moraju međusobno razmjenjivati
podatke u vezi s potvrdama o sustavu kakvoće, uključujući izdane i povučene
potvrde.

**DODATAK 7.**

OSNOVNI UVJETI KOJE MORA ISPUNJAVATI OVLAŠTENO TIJELO ZA OCJENJIVANJE
SUKLADNOSTI

Ovlašteno tijelo za ocjenjivanje sukladnosti mora ispunjavati sljedeće osnovne
uvjete:
1. ovlašteno tijelo za ocjenjivanje sukladnosti, njegova odgovorna osoba i
njegovo osoblje ne mogu biti projektanti, proizvođači, dobavljači ili ugrađivači
RiTT opreme, operatori elektroničkih komunikacijskih mreža ili elektroničkih
komunikacijskih usluga, niti ovlašteni zastupnici bilo koje od tih osoba, već
moraju biti neovisni i ne mogu ni na koji način biti uključeni u projektiranje,
proizvodnju, promidžbu ili održavanje RiTT opreme, niti mogu predstavljati osobe
uključene u te djelatnosti, što ne isključuje mogućnost razmjene tehničkih
podataka između proizvođača RiTT opreme i ovlaštenog tijela za ocjenjivanje
sukladnosti,
2. ovlašteno tijelo za ocjenjivanje sukladnosti i njegovo osoblje mora obavljati
zadaće za koje je ovlašteno s najvišim stupnjem profesionalnog integriteta i
tehničke sposobnosti, neovisno o svakoj vrsti pritisaka i utjecaja, osobito
financijske naravi, koji bi mogli utjecati na donošenje njegovih odluka ili na
ishod ispitivanja uređaja koji se ocjenjuje, i to u odnosu na sve osobe ili
skupine osoba koje su izravno ili neizravno zainteresirane za ta ispitivanja,
3. ovlašteno tijelo za ocjenjivanje sukladnosti mora raspolagati potrebnim
osobljem, prostorom i opremom za pravilno obavljanje administrativnih i
tehničkih poslova u vezi sa zadaćama za koje je ovlašteno,
4. osoblje odgovorno za obavljanje ispitivanja mora imati odgovarajuću stručnu i
tehničku naobrazbu, zadovoljavajuću osposobljenost za obavljanje ispitivanja
koja provodi, odgovarajuće iskustvo u obavljanju takvih ispitivanja, te
sposobnost izrade potrebnih potvrda, zapisa i ispitnih izvješća kojima se
dokazuju obavljena ispitivanja,
5. nepristranost osoblja koje obavlja ispitivanja mora biti zajamčena, a njihova
naknada za rad ne smije ovisiti o broju obavljenih ispitivanja, niti o ishodima
tih ispitivanja,
6. ovlašteno tijelo za ocjenjivanje sukladnosti mora biti osigurano za poslove
koje obavlja u skladu s posebnim propisima,
7. osoblje ovlaštenog tijela za ocjenjivanje sukladnosti obvezno je čuvati
poslovnu tajnu u vezi sa svim podacima koje sazna u obavljanju povjerenih
poslova,
8. iznimno od odredbe točke 7. ovoga Dodatka, ovlašteno tijelo za ocjenjivanje
sukladnosti obvezno je, na temelju pisanog zahtjeva nadležnog državnog tijela,
dostaviti sve potrebne podatke i obavijesti u skladu s tim zahtjevom.

**DODATAK 8.**

IZJAVA O SUKLADNOSTI

Izjava o sukladnosti mora osobito sadržavati sljedeće podatke:
– podatke o uređaju (proizvođač uređaja, naziv, vrsta, tip, model, serijski broj
i namjena uređaja),
– naziv i adresu proizvođača te naziv i adresu njegova ovlaštenog zastupnika,
– popis norma u skladu s kojima je uređaj ispitan,
– nadnevak izdavanja Izjave o sukladnosti,
– podatke o potvrdi o sukladnosti i ovlaštenom tijelu za ocjenjivanje
sukladnosti, koje je izdalo potvrdu,
– identitet i potpis osobe koja je opunomoćena obvezati proizvođača, njegova
ovlaštenog zastupnika ili osobu odgovornu za uvoz i/ili stavljanje RiTT opreme
na tržište Republike Hrvatske.

Pravilnik, NN 112/2008-3263
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)